**CONVOCATÒRIA PER A L’ATORGAMENT D’AJUTS EXTRAORDINARIS D’UN PAGAMENT ÚNIC PER ATENDRE NECESSITATS BÀSIQUES PER A FAMILIES AMB VULNERABILITAT ECONÒMICA SOBREVINGUDA PER L’EMERGÈNCIA SANITARIA DEL COVID-19.**

**1. Objecte**

L’objecte d’aquesta convocatòria és concedir un ajut extraordinari a les famílies amb vulnerabilitat econòmica del municipi de Santa Cristina d’Aro d’acord amb les bases específiques aprovades per la Junta de Govern Local en la sessió ordinària realitzada en data 3 de novembre 2020, publicades al Butlletí Oficial de la Província de Girona (BOPG) núm. 213, 5 de novembre de 2020. La subvenció consistirà en l’atorgament d’un ajut únic per atendre necessitats bàsiques. L’import serà variable en funció dels membres de la unitat familiar.

El procediment de la present subvenció serà a través de concurrència competitiva.

**2. Beneficiaris**

Tenen dret a sol·licitar la subvenció les persones empadronades en el municipi de Santa Cristina d’Aro i que compleixin els barems econòmics i les condicions establertes en la present convocatòria.

No serà aplicable en els següents casos:

* Quan no s’estigui al corrent en el compliment de les obligacions tributàries o davant la Seguretat Social imposades per les disposicions vigents.
* Quan s’hagi estat sancionat mitjançant resolució ferma amb la pèrdua de la possibilitat d’obtenir subvencions segons la Llei general de subvencions (38/2003, de 17 de novembre), o la Llei general tributària.
* A persones que hagin estat condemnades mitjançant sentència ferma a la pena de pèrdua de la possibilitat d’obtenir subvencions o ajuts públics.

**3. Quantitat i termini d’aplicació de la subvenció:**

L’import de la subvenció serà de 150€ per unitat familiar amb un increment de 50€ per cada membre de la família fins a un màxim de 400€.

|  |  |
| --- | --- |
| Nº de membres | Import subvenció  |
| 1 membre | 150 € |
| 2 membres | 200 € |
| 3 membres | 250 € |
| 4 membres | 300 € |
| 5 membres  | 350 € |
| 6 membres o més | 400 € |

Les subvencions a les que fa referència la present convocatòria seran atorgades a càrrec a l’aplicació pressupostària *81 23100 48008 Subvencions ajudes socials Covid-19* corresponent del pressupost municipal de l’exercici 2020 i fins que s’exhaureixi la dotació de 25.000€.

En cas que la demanda d’ajuts superi l’aplicació pressupostària, aquests s’atorgaran per ordre ascendent dels ingressos de la unitat familiar.

Un cop exhaurida, malgrat tenir-hi dret, les persones beneficiàries no podran accedir a la subvenció.

**4. Presentació de sol·licituds:**

El termini límit per a la presentació de sol·licituds serà de 10 dies hàbils comptats a partir de l’endemà de la publicació de l’extracte de la convocatòria al Butlletí Oficial de la Província (BOP).

Les sol·licituds s’hauran d’adreçar a l’Ajuntament de Santa Cristina d’Aro, amb el model d’instància oficial que es podrà obtenir al Registre d’Entrada de l’Ajuntament o bé omplir-lo directament al model editable inclòs a la web municipal, conjuntament amb la documentació que es demana a la convocatòria.

**5. Documentació**

Les sol·licituds s’efectuaran segons model normalitzat per l’Ajuntament, adjuntant la següent documentació:

* Instància de la subvenció
* DNI’s del signant de la sol·licitud i, si actua en representació d’altri, documentació acreditativa de la seva representació.
* Documentació acreditativa de la filiació: Llibre de família, partida de naixement, sentència de guarda i custòdia, etc.
* Saldos i moviments bancaris de tots els comptes bancaris que disposi la unitat familiar des del mes d’abril de 2.020.
* Documents acreditatius de la situació laboral sobrevinguda: últim contracte de treball, document de finalització de contracte, nòmines des del mes de març de 2020, vida laboral o d’altres documents acreditatius de la situació econòmica.
* Declaració responsable d’ingressos de la unitat familiar segons model adjunt a la sol·licitud.

Quan s’observin defectes o omissions en les sol·licituds o es consideri necessari ampliar la informació, s’emplaçarà al sol·licitant, perquè, en el termini màxim de 10 dies, esmeni les mancances o aporti els documents, advertint-lo que, si no ho fa així, es tindrà per desistit de la seva sol·licitud.

**6. Criteris per a la concessió**

Aquesta subvenció s’atorgarà, previ informe de l’equip valorador, format per tècnics de l’àrea de Serveis Socials, i es podran acollir tots els titulars que no superin els següents ingressos mensuals:

Calculat segons IRSC 2020 de 569,12 €/mes. A efectes d’aquesta convocatòria, el límit màxim d’ingressos per a dues persones és de 2 vegades IRSC, sumant-se 0’5 vegades per al tercer membre i, a partir del 4t membre, 0’3 vegades IRSC (es comptabilitzaran ingressos de tota la unitat familiar i/o de convivència, segons padró, dels últims mesos, previs a la presentació de la sol·licitud, abril-novembre 2020):

|  |  |  |
| --- | --- | --- |
| Membres Unitat Familiar | Ingressos màxims mensuals | Ingressos màxims 6 mesos |
| Família d’1 membre | 569,12 € | 3.414,72 € |
| Famílies de 2 membres | 1.138,24 € | 6.829,44 € |
| Famílies de 3 membres | 1.422,80 € | 8.536,80 € |
| Famílies de 4 membres | 1.593,54 € | 9.561,24 € |
| Famílies de 5 membres | 1.764,28 € | 10.585,68 € |
| Famílies de 6 membres | 1.935,02 € | 11.610,12 € |
| Famílies de 7 membres o més | 2.105,76 € | 12.634,56 € |

Els membres de la unitat familiar majors d’edat hauran de signar una autorització perquè es puguin consultar les seves dades de caràcter tributari. La sol·licitud de la subvenció sempre estarà sotmesa a la convocatòria.

No es podran acollir a la subvenció quan el sol·licitant i els membres de la unitat de convivència disposin d’altres béns immobles que no sigui l’habitatge habitual. Es valoraran individualment, amb inclusió d’informació tècnica, els supòsits excepcionals que generin dubtes en el moment de la valoració.

La subvenció es podrà acumular altra bonificació o benefici que estableixin les Ordenances Fiscals de l’exercici corrent.

**7. Exclusions**

A més de les causes establertes per la Llei general de subvencions (38/2003 de 17 de novembre), no podran obtenir la subvenció aquells sol·licitants que en la data de presentació de la instància no es trobin al corrent de les seves obligacions amb l’Ajuntament de Santa Cristina d’Aro o hagin formalitzat un pacte de pagament i s’acompleixin les seves condicions, així com aquells que no compleixin els barems econòmics establerts en la present convocatòria.

**8. Instrucció del procediment**

Rebudes les sol·licituds de subvenció, l’òrgan instrucció format per l’àrea de Serveis Socials procedirà a examinar-les i comprovar-les per tal d’elaborar una proposta de concessió, essent l’òrgan competent per resoldre la Junta de Govern Local de l’Ajuntament.

La notificació de la resolució és realitzarà d’acord amb el previst en l’article 40 de la Llei 39/2015, d’1 d’octubre, del procediment administratiu comú de les administracions públiques. Transcorregut el termini fixat sense que s’hagi notificat una resolució expressa, s’entendrà desestimada la sol·licitud d’atorgament de la subvenció.

La resolució posarà fi a la via administrativa, contra la qual els interessats podran interposar, amb caràcter potestatiu, recurs de reposició en el termini d’un mes, o recurs contenciós administratiu, o qualsevol altre recurs que considerin convenient per a la defensa dels seus interessos.

**9. Pagament**

El pagament de la subvenció s’efectuarà mitjançant transferència bancària al compte bancari que s’hagi especificat a la sol·licitud.

**10. Infraccions i sancions**

Constitueixen infraccions administratives en matèria de subvencions les accions i omissions tipificades en la Llei general de subvencions i el responsable serà el beneficiari de la subvenció.

**11. Legislació aplicable**

Per allò no previst en aquesta convocatòria, resultarà d’aplicació supletòria, la Llei 38/2003 de 17 de novembre, general de subvencions, el Reial Decret 887/2006, de 21 de juliol, pel que s’aprova el Reglament de la mateixa, la legislació en matèria de Règim local, les bases d’execució de l’Ajuntament de Santa Cristina d’Aro, (la Llei 39/2015, d’1 d’octubre, del procediment administratiu comú de les administracions públiques) així com totes aquelles normes de caràcter general o procedimental que en resultin d’aplicació.

**12. Nota informativa**

La percepció d'aquesta subvenció, en relació a l’IRPF, està subjecta i no exempta, i per tant, d'acord amb l'article 96 de la Llei 35/2006, la seva percepció pot donar lloc a l'obligació de presentar la corresponent declaració anual d'aquest impost.